## Osnovnim i srednjim školama

**Republike Hrvatske**

## n/r knjižničar

Poštovani,

Zadovoljstvo nam je pozvati Vas da sudjelujete u SFerinom literarnom i likovnom natječaju za djecu i mlade. Molimo Vas da svojim učenicima i nastavnicima književnosti i umjetnosti prenesete naš poziv na suradnju, kao i ovogodišnje zadane teme.

Molimo Vas da pomno pročitate pravila u nastavku dopisa. Radovi koji se neće pridržavati pravila neće biti vrednovani.

Radovi mogu biti na jednu od sljedećih tema:

# Osnovna škola (1. – 4. razred)

*Literarni radovi:*

**Legenda o robopiliću**

**Ključ džepnog kraljevstva**

*Likovni radovi:*

**Mačkomunje Mliječne staze**

**Naočale za snoputovanje**

# Osnovna škola (5. – 8. razred)

*Literarni radovi:*

**Računalo mi laže?!**

**Kako nagovoriti vilu da iskuje svilu**

*Likovni radovi:*

**Suhe brige vodorige**

**Zadnji vlak za oblak**

# Srednja škola

*Literarni radovi:*

**Pjesme spaljene zemlje**

**Pitija 2094.**

*Likovni radovi:*

**Hranitelji ptica zloslutnica**

**Dolazim u dijelovima**

*Stripovi:*

**Vodič kroz galaksiju za tiktokere**

**Sizifov novi posao**

#### Svaki rad (neovisno o kategoriji) obavezno mora sadržavati sljedeće podatke:

* ime i prezime autora
* razred
* ime i kontakt podatke nastavnika mentora (telefon, e-mail adresu)
* naziv i adresu škole (samo ime škole nije dovoljno!)
* odabranu temu

Radovi koji ne sadrže te podatke, nažalost, ne mogu ući u konkurenciju. Rok za predaju svih radova

istječe **27. ožujka 2024.**

Primljeni radovi se ne vraćaju. Društvo SFera zadržava pravo izložbe radova u suradnji s drugim kulturnim ustanovama. **Radovi pristigli nakon roka neće se razmatrati.**

Radovi moraju biti u žanru **znanstvene fantastike ili fantasyja**. Radovi izvan žanra neće se razmatrati.

#### UPUTE:

LITERARNI RADOVI:

* šalju se **isključivo** mailom na sferice@sfera.hr
* radovi mogu biti napisani isključivo u Word formatu, ne u PDF-u ili fotografirani/skenirani
* Word datoteku treba nasloviti na sljedeći način: Tema – Ime Prezime (e.g., Kroz Jadransku pustinju – Marija Kovač)
* trebaju biti u fontu Calibri, veličina 12, prored 1.5, dužine do 20 kartica teksta
* gore navedeni podaci trebaju biti na početku ili kraju rada, **ne** u zasebnom dokumentu ili tijelu maila
* šaljete li u jednom e-mailu više radova, svaki treba biti u **zasebnoj** Word datoteci
* literarni radovi ne bi trebali biti eseji, već priče ili novele
* usporedno sa zaključenjem ovog natječaja organizira se i SFerina online literarna radionica za srednjoškolce. Uz prijavu potrebno je poslati gotovu priču. To može biti i priča poslana na ovaj natječaj, samo je to potrebno naznačiti u prijavi za radionicu. Više informacija o radionici u zasebnom dopisu. Sudjelovanje na radionici neće utjecati na plasman na natječaju. Rok za prijavu na radionicu je 5. travnja 2024. godine.
* ukoliko imate gotov literarni rad izvan zadanih tema, možete ih poslati uredništvu Parseka na parsek@sfera.hr

LIKOVNI RADOVI:

* šalju se **isključivo** običnom poštom (ne mailom, preporučeno ni hp expressom itd.) na adresu:

Društvo za znanstvenu fantastiku Sfera (literarni i likovni natječaj za djecu i mlade)

IV. Podbrežje 5

### 10020 Zagreb

Radove **nije moguće** osobno donijeti. Radovi koji budu donešeni, a ne poslani, neće ući u

konkurenciju.

* tehnika nije zadana. Međutim, ako je riječ o radu u digitalnom formatu (fotografiji,

digitalnom crtežu/slici itd.), rad obavezno ispišite i pošaljite običnom poštom.

* obavezni podaci o učeniku i radu (vidi gore) trebaju biti navedeni na poleđini rada.
* **surađuje li više učenika na jednom radu,** molimo da pošaljete fotografije procesa kako bismo potvrdili da su svi potpisani učenici doista sudjelovali u izradi. Fotografije izrade možete poslati na mail natječaja uz napomenu za koji su rad ili ispisati i poslati zajedno s radom.
* radovi trebaju biti poslani do kraja natječaja, ne i isporučeni. To znači da **zadnji datum na poštanskom žigu smije biti 27. ožujka 2024. godine**, ali da rad ne mora do tog datuma stići na adresu natječaja.

STRIPOVI:

* kategorija stripa namijenjena je **isključivo** učenicima srednjih škola.
* strip treba biti kratak („flash fiction“), od najmanje 3 do najviše 10 stranica.
* može biti crno-bijeli ili u boji (prema želji autora, izabranoj tehnici i poruci koju želi poslati).
* strip može biti u fizičkom obliku ili u digitalnom formatu. Međutim, ako je riječ o radu u digitalnom formatu (fotostripu, digitalnom crtežu, itd.), obavezno je rad ispisati te poslati običnom poštom.
* **radi li više učenika na jednom radu (a to je u ovoj kategoriji poželjno!)**, molimo da se pošalju fotografije procesa kako bismo mogli potvrditi da su svi potpisani učenici doista sudjelovali u izradi. Fotografije izrade možete poslati na mail natječaja uz napomenu za koji su rad ili ispisati i poslati zajedno s radom.
* obavezni podaci o učeniku i radu (vidi gore) trebaju biti navedeni na poleđini rada
* rok za predaju stripova je 27. ožujka 2024. (Radovi trebaju biti poslani do kraja natječaja, ne i isporučeni. To znači da najkasniji datum na poštanskom žigu smije biti 27. ožujka 2024., ali rad ne mora do tog datuma stići na adresu natječaja.)
* šalju se **isključivo** običnom poštom (ne e-mailom, ne preporučeno, ne HP expressom itd.) na

adresu:

Društvo za znanstvenu fantastiku SFera (literarni i likovni natječaj za djecu i mlade)

IV. Podbrežje 5

10020 Zagreb

Radovi se ne mogu osobno donijeti. Radovi dostavljeni na druge načine, umjesto poštom, neće ući u konkurenciju.

* za učenike koji su zainteresirani poslati rad na natječaj u ovoj kategoriji, a žele prije toga steći više znanja o izradi stripa, bit će organizirana online radionica za koju će poveznica biti objavljena na Sferinim mrežnim stranicama. Više informacija o radionici u zasebnom dopisu. Sudjelovanje na radionici neće utjecati na plasman na natječaju. Rok za prijavu na radionicu je 6. veljače 2024.

Sve pristigle radove pažljivo će razmotriti i vrednovati SFerin žiri za dječje nagrade, a najbolje autore i autorice ćemo nagraditi na svečanoj Skupštini SFere, središnjem događaju najveće godišnje konvencije u Hrvatskoj, SFeraKona 2024., u Zagrebu. Na istoj manifestaciji bit će postavljena izložba nagrađenih likovnih radova.

Rezultati natječaja bit će objavljeni na web stranicama SFere i SFeraKona krajem travnja, kad će mentorima nagrađenih učenika elektroničkom poštom biti poslan popis nagrađenih učenika te daljnje upute o preuzimanju nagrada. Onima koji ne budu u mogućnosti doći na dodjelu, nagrade će biti poštom dostavljene na adresu škole.

Društvo SFera (www.sfera.hr) je zagrebačko društvo za znanstvenu fantastiku. Djeluje kao udruga koja promiče fantastiku i znanstvenu fantastiku u Hrvatskoj, te potiče domaće SF stvaralaštvo kroz kulturne programe, poput SFeradionice (radionice kreativnog pisanja), Lekt­SF­Ire (književnog kluba), SF Vintage (projekcije filmova s predavanjima), Žanrovskog žrvnja (radionice kreativnog pisanja za učenike srednjih škola), Predavanja u SFeri, SFera u Profilu, Sfera u Booksi, i SFeraKon. Osnovni cilj Društva je združiti ljude, prvenstveno djecu i mladež, koje interesiraju znanstvena fantastika i srodni žanrovi (fantasy, nadnaravni horor) te znanost općenito. Sfera također dodjeljuje najstariju nacionalnu nagradu za domaća znanstvenofantastična djela ­ nagradu SFERA. SFERICAMA se od milja nazivaju nagrade pobjednicima SFerinog literarnog i likovnog natječaja za djecu i mlade koje se na SFeraKonu djeci i mladima tradicionalno uručuju ravnopravno i istovremeno kad i odraslima nagrada SFERA.

SFeraKon (www.sferakon.org) je najstarija i najuglednija konvencija fantastike i znanstvene fantastike u ovom dijelu Europe, a ove će se godine održati 46. put za redom. O točnoj lokaciji i terminu održavanja SFeraKona nagrađeni učenici bit će pravovremeno obaviješteni.

U slučaju nejasnoća, molimo Vas da prvo pročitate **Često pitana pitanja** koja ste dobili u zasebnoj datoteci u istom e-mailu kojim je stigao i ovaj dopis.

Za dodatne informacije slobodno kontaktirajte:

SFera, društvo za znanstvenu fantastiku

SFERICE 2024.

Bernarda Pintar

Predsjednica žirija za SFERICE

Mail: sferice@sfera.hr Web: www.sfera.hr